Bănci și Asigurări

Deficitul de cont curent a crescut în primele trei luni ale anului la 1,21 miliarde euro, faţă de 1,02 miliarde euro în perioada ianuarie - martie 2018, arată datele BNR.

În structură, balanţa bunurilor a consemnat un deficit de 3,5 miliarde euro, în creştere cu 895 milioane euro, balanţa serviciilor a înregistrat un excedent de 1,7 miliarde euro, mai mic cu 112 milioane euro, iar balanţa veniturilor primare a înregistrat un excedent de 91 milioane euro, comparativ cu un deficit de 589 milioane euro în ianuarie-martie 2018.

În acelaşi timp, balanţa veniturilor secundare a înregistrat un excedent de 480 milioane euro, mai mare cu 142 milioane euro.

Datele arată că deficitul s-a majorat în martie cu 644 milioane euro.

Investiţiile directe ale nerezidenţilor în România au însumat 1,24 miliarde euro (comparativ cu 1,55 miliarde euro în perioada ianuarie - martie 2018), din care participaţiile la capital (inclusiv profitul reinvestit net estimat) au însumat 854 milioane euro, iar creditele intragrup au înregistrat valoarea netă de 389 milioane euro.